感事三十四韻
作者：韓偓
朝代：唐

paragraphs: 紫殿承恩歲，金鑾入直年。
人歸三島路，日過八花塼。
鴛鷺皆迴席，臯夔亦慕羶。
慶霄舒羽翼，塵世有神仙。
雖遇河清聖，慙非岳降賢。
皇慈容散拙，公議逼陶甄。
江總參文會，陳暄侍狎筵。
腐儒親帝座，太史認星躔。
側弁聆神算，濡毫俟密宣。
宮司持玉研，書省擘香箋。
唯理心無黨，憐才膝屢前。
焦勞皆實錄，宵旰豈虛傳。
始議新堯曆，將期整舜弦。
去梯言必盡，仄席意彌堅。
上相思懲惡，中人詎省愆。
鹿窮唯觝觸，兔急且㺦猭。
本是謀賒死，因之致劫遷。
氛霾言下合，日月暗中懸。
恭顯誠甘罪，韋平亦恃權。
畏聞巢幕險，寧寤積薪然。
諒直尋鉗口，奸纖益比肩。
晉讒終不解，魯瘠竟難痊。
秪擬誅黃皓，何曾識霸先。
嗾獒飜醜正，養虎欲求全。
萬乘煙塵裏，千官劒戟邊。
斗魁當北坼，地軸向西偏。
袁董非徒爾，師昭豈偶然。
中原成劫火，東海遂桑田。
濺血慙嵇紹，遲行笑褚淵。
四夷同效順，一命敢虛捐。
山岳還青聳，穹蒼舊碧鮮。
獨夫長啜泣，多士已忘筌。
鬱鬱空狂叫，微微幾病癲。
丹梯倚寥廓，終去問青天。